## L’IVASS promou l’accés a la cultura de les persones amb discapacitat intel·lectual amb un programa d’accessibilitat cognitiva i lectura fàcil

*** Integrants del club de lectura dels centres ocupacionals Rafalafena i Síndrome de Down participen en la 40a Fira del Llibre de Castelló
* La directora general de l’IVASS subratlla “la importància d’afavorir la participació de les persones amb discapacitat intel·lectual en la vida comunitària”**

L’Institut Valencià de Servicis Socials (IVASS), adscrit a la Vicepresidència Segona i Conselleria de Servicis Socials, Igualtat i Habitatge, està desenvolupant un programa d’accessibilitat cognitiva i lectura fàcil amb la finalitat de promoure l’accés a la cultura de les persones amb discapacitat intel·lectual dels seus centres i servicis.

La directora general de l’IVASS, María José Rico, ha assistit este dijous a la 40a edició de la Fira del Llibre de Castelló, on un grup de persones usuàries dels centres ocupacionals Rafalafena i Síndrome de Down han realitzat la lectura compartida del llibre *Cuentos para entender el mundo*, d’Eloy Moreno. A l’acte ha assistit també la delegada del Consell a Castelló, Susana Fabregat.

María José Rico ha recalcat “la importància d’impulsar programes que garantisquen el dret de les persones amb discapacitat intel·lectual o amb dificultats cognitives a accedir a la informació, la tecnologia i la cultura en igualtat de condicions que la resta de la població”, i ha felicitat el grup de lectors “que ha preparat amb constància” esta obra literària durant mesos a la Biblioteca Pública Rafalafena de la Generalitat.

Així mateix, ha subratllat que esta classe d’activitats “oferixen a les persones amb discapacitat intel·lectual la possibilitat d’interactuar amb altres persones i col·lectius fora dels seus centres”, i ha assenyalat que responen al model d’atenció desenvolupat en l’IVASS, “que busca potenciar les capacitats de cada persona usuària i promoure iniciatives que afavorisquen la seua plena integració”.

Entre estes destaca el Club de Lectura del Centre Ocupacional Rafalafena, integrat per les 16 persones amb discapacitat intel·lectual que han participat en la Fira del Llibre, el qual utilitza el mètode de la ‘lectura fàcil’, perquè facilita l’aprenentatge fent més comprensibles els textos i les il·lustracions.

**Aniversari del centre ocupacional**

D’altra banda, i coincidint amb la celebració del seu 33é aniversari, el Centre Ocupacional Rafalafena ha donat a conéixer el seu nou jardí i hort urbà, en la remodelació i el condicionament del qual han col·laborat les persones usuàries, que s’han encarregat del disseny i l’elaboració de manera artesanal dels mosaics del paviment de la pèrgola situada en l’espai.

Junt amb la directora general de l’IVASS, també ha visitat el centre la directora general de les Persones amb Discapacitat, Bárbara Congost, i la delegada territorial de Benestar Social a Castelló, María José Arquimbau.

María José Rico ha insistit en “la necessitat que totes les administracions conjuminem esforços per a donar resposta a les necessitats de les persones amb discapacitat intel·lectual i les seues famílies”, i ha assegurat que des de l’IVASS i la Vicepresidència Segona “estem treballant per a oferir-los una atenció socioassistencial integral i de qualitat amb recursos normalitzats”.

La directora general de l’IVASS ha destacat la labor realitzada per les persones usuàries en la confecció dels mosaics, “una tasca laboriosa, carregada de simbolisme i amb un resultat magnífic, que demostra el que es pot aconseguir gràcies al treball en equip i l’esforç de tots”.

El centre ocupacional Rafalafena disposa de 50 places per a persones amb discapacitat intel·lectual i un equip multidisciplinari de professionals. Compta amb programes terapèutics, dirigits a millorar la salut i el benestar de les persones usuàries, i cinc tallers ocupacionals: ceràmica, motles, costura, arts plàstiques i d’habilitats personals i participació en la comunitat.

Fecha: 02/05/2024